ኣብ ትግራይ ክልላዊ ምርጫ ከምዝካየድ ካብ ዝውሰን ጀሚሩ፡ እቲ ዝተሓሰበ ንምፍጻም ዘኽእሉ ብዙሓት ስራሕቲ እናተሰርሑ ጸኒሖምን ይርከቡን። ካብቶም ስራሕቲ እቲ ዝዓበየ ክበሃል ዝኽእል ድማ ነቲ ክልላዊ መረጻ ዘፈጽም ኮሚሽን ምጥያሽ እዩ ነይሩ። ኮሚሽን መረጻ ትግራይ ምስተጣየሸ ግዜ ከይወሰደ'ዩ ናብ ስራሕ ኣትዩ። ምኽንያቱ ድማ እቲ ክልላዊ ምርጫ ኣብ ውሽጢ ሓጺር ግዜ ይካየድ ስለዘሎ እዩ። ምዝገባ ብውልቀን ብፖለቲካዊ ውድባትን ዝሳተፉ ተወዳደርቲ፣ ምድላው ሰሌዳ ግዜ መረጻን ካልኦት ዕማማትን፣ ሽንሸና ግዜ ኣየር ቴሌቪዥንን ሬድዮን ንተወዳደርቲ ከምኡ'ውን ምዝገባ መረጽቲ ካብቶም ዛጊድ በቲ ኮሚሽን ዝተሰርሑ ዓበይቲ ጉዳያት እዮም። ኣብቲ ክልላዊ መረጻ ክሳተፋ ዝተመዝገባ ሓሙሽተ ፖለቲካዊ ውድባት ማለት ህወሓት፣ ሳወት፣ ውናት፣ ባይቶ ዓባይ ትግራይን ዓዴፓን ዕላማታተን፣ ፖሊሲታትን ካልኦት ኣማራጽታትን ዘቕርባሉ ከምኡ ድማ ዝካትዓሎም መድረኻት'ውን ይሳለጡ ኣለዉ። መድረኽ ክትዕን ትጽቢት ሰባትን እተን ኣብ ክልላዊ መረጻ ዝሳተፋ ውድባት ብኮሚሽን መረጻን ማሕበረሰብ ንግዲን ኣብ ዘዳለውዎም መድረኻት ብወከልተን ኣቢለን እናተረኸባ "ኣለና" ዝብልኦ ኣቕሪበን'የን። ብዙሓት ድማ ነቶም ዝተዳለዉ መድረኻት ክትዕን ዝነበረ ኩነታትን ኣምልኪቶም ሓሳባቶም ይህቡ ኣለዉ። ጋዜጠኛ ክብሮም ሙልጌታ ነቶም ዝተዳለዉ መድረኻት ክትዕ ብቐጥታ ይኹን ጸኒሑ ኣብ ዩቱዩብ ብምእላሽ ነቶም ዝበዝሑ ከምዝተኸታተሎም ይዛረብ። ፈላሚ ክትዕ ውድባት ትግራይ፡ ‘ምስ ኢትዮጵያ'ዶ ምምስራት ናጻ ሃገር?’ ወለዲ ብፖለቲካዊ ኣረኣእያ ደቆም ርእሶም ከምዘድንኑ ዝገብር ፖለቲካ ትግራይ ካበይ ዝበቖለ እዩ?
